ৰাজ্যৰ তৃতীয় পৰ্যায়ৰ ল'কডাউন কেনে হ'ব? তাৰ বিস্তৃত ৰূপ এটা দাঙি ধৰিলে ৰাজ্য স্বাস্থ্য আৰু বিত্ত মন্ত্ৰী ড০ হিমন্ত বিশ্ব শর্মাই।
একেলেথাৰিয়ে থকা দোকানসমূহ এক তৃতীয়াংশ খোলা থাকিব। একেশাৰীত থকা দুখন দোকান বন্ধ থাকিব বন্ধ থকা দুখন দোকানৰ কাষৰ দোকান দুখন বন্ধ থাকিব। কাইলৈৰ পৰাই খুলিব পাৰিব। বজাৰৰ সন্থা আৰু দোকানী সন্থাই জিলা উপায়ুক্তৰ সৈতে সভা অনুষ্ঠিত কৰি এই সিদ্ধান্ত ল'ব। আগতে আলোচনা কৰি তাৰ পাছতহে দোকান খুলিব পাৰিব। ৰাতিপুৱা দোকান খোলাসকলে ৫ বজাৰ লগে লগে দোকান বন্ধ কৰিব লাগিব। বেলেগ বেলেগ সামগ্ৰী পোৱা দোকান হ'লে একেলেথাৰিৰে থকা প্ৰত্যেকখন দোকান খুলিব পাৰিব। একেশাৰীতে অত্যাৱশ্যকীয় সামগ্ৰী, হাৰ্ডৱেৰ বা ফাৰ্মাচী থাকিলে আটাইকেইখন একেলগে খুলিব পাৰিব। এইবিলাক দোকানৰ ক্ষেত্ৰত এক তৃতীয়াংশ নিয়ম প্ৰযোজ্য নহ'ব।
অট'ৰিস্কা, টেক্সি চালকে(অলা-ওবেৰ) কাইলৈৰ পৰা নিজৰ কাম-কাজ আৰম্ভ কৰিব পাৰিব। কিন্তু এজন ড্ৰাইভাৰ আৰু দুগৰাকী যাত্ৰীহে কঢ়িয়াব পাৰিব। দুগৰাকীতকৈ অধিক যাত্ৰী কঢ়িয়ালে আৰক্ষীয়ে ব্যৱস্থা ল'ব।
গুৱাহাটীকে ধৰি অন্যান্য নগৰ চহৰত নিৰ্মাণ কাৰ্য আৰম্ভ হ'ব। ৫০ শতাংশ শ্ৰমিক নাইবা মিস্ত্ৰীৰে সৈতে নিৰ্মাণ কাৰ্য আৰম্ভ কৰিব পাৰিব।
আন্তঃ জিলা আৰু জিলাৰ ভিতৰত চলাচল কৰা বাছসেৱা সমূহ কাইলৈৰ পৰা আৰম্ভ হ'ব। বাছত কেৱল ৫০ শতাংশ যাত্ৰীহে নিব পাৰিব। ব্যক্তিগত বাছ চলিলেও অসম পৰিবহন নিগমৰ অধীনতহে চলিব। ব্যক্তিগত বাছৰ মালিকে অসম পৰিবহন নিগমৰ পৰা চলাচলৰ অনুমতি ল'ব লাগিব যাতে অসম পৰিবহন নিগমৰ নিৰীক্ষণত ব্যক্তিগত বাছসমূহ থাকে।
ৰেড আৰু অৰেঞ্জ জ'নত গাড়ীসমূহ নচলিব। ৰেড বা অৰেঞ্জ জ'নৰ মাজৰে ৰাষ্ট্ৰীয় ঘাইপথৰে বাছসমূহ যাব পাৰিব কিন্তু ৰখাব নোৱাৰিব। ৰেড আৰু অৰেঞ্জ জ'নত কোনোধৰণৰ ষ্টপেজ নাথাকিব।
কোনোধৰণৰ জন্তু যেনে গৰু গাহৰি, ছাগলী ইত্যাদি লৈ অসমত গাড়ী সোমাব নোৱাৰিব। কিন্তু অসমৰ পৰা উত্তৰ-পূৱৰ অন্য ৰাজ্যলৈ যাব পাৰিব। গাহৰি বেমাৰৰ প্ৰতি লক্ষ্য ৰাখি এই নিৰ্দেশ দিছে চৰকাৰে।
যিকোনো মূল্যৰ বিনিময়ত ৬৫ বছৰৰ উৰ্দ্ধৰ ব্যক্তি আৰু ১২ বছৰৰ তলৰ শিশু ঘৰৰ পৰা বাহিৰলৈ ওলাই আহিব নোৱাৰিব। ৫ বছৰৰ তলৰ সন্তান থকা মাতৃ চৰকাৰী বা ব্যক্তিগত কাৰ্যালয়ৰ লগতে ঘৰৰ বাহিৰলৈ আহিব নোৱাৰিব।
